
DEL 1. FAKTA OM AKTIV DØDSHJELP

BEGREPSAVKLARINGER

LOVGIVNING, HOLDNINGER OG PRAKSIS I NORGE


FORORD

En elevøvelse i etisk argumentasjon går ut på å dele en gruppe i to. Halvparten skal argumentere for ett syn, mens den andre halvparten skal argumentere for det motsatte ståstedet. Som religionslærer på ungdomstrinnet og gruppeleder på konfirmasjonskurs har jeg gjennomført denne øvelsen med ungdommer mange ganger. Vi deler klasserommet eller gymsalen i to – med for- og imot-gruppen på hver sin side. Ungdommene får trening i å argumentere for noe de kanskje ikke mener. Øvelsen viser dem at motparten også kan ha gode argumenter. Fra sidelinjen har jeg kunnet observere hvor vanskelig elevene syntes dette er.

Så ble det min tur! Jeg skulle skrive boka «Aktiv dødshjelp – Pro et contra». Både tilhengere og motstandere har gode poenger – og jeg har prøvd å finne dem. Hva er hovedargumentene – på begge sider? Å skrive denne boka har vært som å hoppe fram og tilbake over midtstreken i gymsalen. For å få en god debatt, må de etiske dilemmaene og prinsippene, på begge sider av debatten, komme fram.

Det er påfallende hvor polarisert debatten om aktiv dødshjelp er. Faren er at begge leire overser viktige nyanser og poenger. Temaet aktiv dødshjelp egner seg faktisk dårlig til svart-hvitt-tenkning. De fleste ståsteder har både fordeler og ulemper, og derfor ønsker jeg å få fram grånyansene. Denne boka har som mål å være et bidrag til et mer nyansert ordskifte. Den er også et forsøk på å demokratisere debatten.

Takk til Kirsti Bergh for innspill og materiale til boka, og takk til andre venner og kolleger som har bidratt med stoff og gode innspill. Takk til Fritt Ord for økonomisk støtte til prosjektet. Takk til Humanist forlag som tok initiativet til boka.


INNLEDNING

Marerittaktig framtidsscenario I:

Jeg har ligget i sykehjemssenga lenge nå. Hele kroppen er stiv og verker og har sår etter sengeleiet. Jeg klarer ikke å gå på toalettet selv og ligger med bleier. Personalet gjør så godt de kan, men noen ganger blir jeg likevel liggende i mine egne ekskrementer. I det siste har jeg hatt problemer med å puste. Det er nok nå. Hvert minutt er en lidelse for meg, og jeg har ingenting jeg gleder meg over lenger. Jeg har levd, og nå ønsker jeg å slippe dette livet. Men andre har bestemt at jeg ikke får lov. Det gjør meg sint og redd. Hvorfor kan jeg ikke få bestemme selv? Hvor lenge må jeg lide før jeg slipper?

Marerittaktig framtidsscenario II:

Jeg har ligget i sykehjemssenga lenge nå. Kroppen er stiv og verker etter det lange sengeleiet, ingenting med kroppen ser ut til å fungere som det skal lenger. Likevel gleder jeg meg over å se på lyset i trærne utenfor vinduet og smilet til sykepleieren når hun kommer inn til meg om morgenen. Men andre synes kanskje at jeg har oppholdt sykesenga lenge nok. Jeg er jo en kostnad og en belastning for alle. Legen foreslo at jeg skulle tenke over om jeg orker mer, og sa at det fins løsninger som raskt kan gjøre slutt på lidelsene mine. Slektningene virker utålmodige. Jeg vil leve, men føler at jeg er en byrde. Jeg er blitt en utgiftspost og de synes det er best å bli kvitt meg. Er ikke livet mitt verdt noe lenger? Er jeg ikke like mye verdt som andre? Hva er det i sprøyten legen gir meg? Må jeg dø nå?

Dette er fremtidsdystopier som tilhengere og motstandere av aktiv dødshjelp kunne sett for seg. Det første scenarioet er marerittet til forsvarere av aktiv dødshjelp: Ikke å få kunne velge og ta beslutninger om egen død når man lider. Det føles som en grunnleggende rettighet å få være et autonomt individ. Og det kjennes kanskje særlig viktig å få bestemme selv når man er syk og ligger for døden. Utgangspunktet er en klar intuisjon om at «Dette er mitt liv, og ingen andre skal bestemme over meg i mitt mest sårbare øyeblikk».

I det andre scenarioet møter vi en svært foruroligende situasjon: En pasient føler seg presset til å dø, og frykter at helsevesenet vil ta livet hennes. Bekymringen til enkelte motstandere av aktiv dødshjelp er at eldre, syke og funksjonshemmede skal føle at omgivelsene stempler livet deres som uverdig. En åpning for aktiv dødshjelp kan i verste fall føre til at pasienter blir tatt livet av, som om de ikke lenger har livets rett. En rett til å dø blir nærmest en plikt til å dø. Et samfunn som tillater å ta livet av pasienter, er et kaldt og menneskefiendtlig samfunn. I stedet bør syke og døende sikres god omsorg og profesjonell lindrende pleie.

Enten et samfunn velger å legalisere aktiv dødshjelp, eller ikke, vil beslutningen ha negative konsekvenser: Et totalforbud innebærer at det hvert år dør mennesker med lidelser, fordi de ikke får den hjelpen de etterspør. Kanskje deres subjektive oppfatning av egen situasjon er at lidelsene er uutholdelige, eller de har lidelser som ikke kan avhjelpes, eller kanskje helsepersonellet ikke gir god nok smertelindring. Man kan også regne med at det vil forekomme tilfeller av ulovlig aktiv dødshjelp hvert år, og da uten de kontrollmekanismene som ville eksistert gjennom en lovregulering. «Dødshjelpturisme» til andre land vil også forekomme, med de negative konsekvenser det fører med seg. Men hvis aktiv dødshjelp blir tillatt, er det en mulighet for at det kan føre til en opplevelse av press blant utsatte og svake grupper. En legalisering, kombinert med et ønske om ikke å være til bry, kan gjøre at enkelte opplever en forventing om at de bør be om aktiv dødshjelp. Enkelte svake grupper vil kunne oppleve at livene deres blir vurdert som mindre verdifulle. Helsepersonell, som kommer i berøring med aktiv dødshjelp, vil kunne få uønskede roller. Både legalisering og forbud har en pris, noe jeg håper denne boka kan være med på å belyse.

Aktiv dødshjelp virker å være et tema folk har sterke, men ulike, moralske intuisjoner knyttet til. Mange som har en mening om aktiv dødshjelp, mener dette veldig sterkt. Enkelte er sterke tilhengere, mens andre er særdeles kritiske. Historier om mennesker som ønsker å få dø har stor påvirkning, men våre moralske intuisjoner slår ut forskjellig. Dokumentarfilmen om alvorlig syke Siv Tove Pedersen (Brennpunkt: Den siste reisen 03.03.15), som fikk hjelp til å dø ved dødshjelpklinikken i Sveits, overbeviste enkelte om at assistert selvmord også bør tilbys i Norge. Mens andre som så dokumentarfilmen mente at aktiv dødshjelp ikke var riktig for 41-åringen, men at det Pedersen egentlig trengte var bedre omsorg og pleie.

Temaet har fått en del oppmerksomhet i nyhetsbildet de siste årene, og som lesere, lyttere og tilskuere presenteres vi for sterke historier om mennesker som uttrykker ønsker om å få dø. Enten fordi livet deres er fylt av smerter, eller de er rammet av uhelbredelig sykdom som gjør at de frykter at de vil havne i en situasjon der livet fylles av lidelse og manglende kontroll. Vi trenger de individuelle historiene, det skjerper debatten og får oss til å innse at dette ikke er noe enkelt spørsmål. Men vi trenger også samfunnsdebatten, den prinsipielle debatten, om hva en lovendring kan ha å si for helsevesenet, for andre pasienter, og for synet på menneskeverdet. Selv om det er viktig å se spørsmålet om aktiv dødshjelp fra enkeltindividenes perspektiv, enten de er pasienter, pårørende, leger eller annet helsepersonell, så er det også viktig å løfte de etiske dilemmaene, både på et prinsipielt nivå og på samfunnsnivå. Enkelthistoriene er vanskelig å overse, men samtidig skal en samfunnsdebatt bygge på prinsipper.

Holdningene til aktiv dødshjelp og assistert selvmord er i endring. De personlige historiene og enkeltskjebnene som berører og engasjerer er kanskje medvirkende til at holdningene til aktiv dødshjelp og assistert selvmord har endret seg. Undersøkelser viser at mellom 60 og 90 prosent av befolkningen i Vest-Europa er tilhengere av å myke opp lovgivningen når det gjelder dette spørsmålet. Også i Norge er det i dag et flertall i befolkningen som mener aktiv dødshjelp bør være tillatt. Meningsmålinger viser at nesten så mye som 70 prosent av befolkningen er positive til aktiv dødshjelp. Også holdningene blant norske leger er i oppmykning, selv om Legeforeningen er sterke motstandere av aktiv dødshjelp: Hver fjerde lege og hver tredje sykepleier mener nå at aktiv dødshjelp bør bli lov.

At temaet er komplisert moralsk sett, gjenspeiles i en noe uklar lovgivning, eller snarere i en «ambivalent» håndheving av loven, i mange land. I Norge har reaksjoner på aktiv dødshjelp blant annet vært påtaleunnlatelse, straffnedsettelse og straffutsettelse.

Hvordan snakker vi om aktiv dødshjelp? Debatten om aktiv dødshjelp i Norge er svært polarisert. Vi ser til dels ensidige innlegg fra hver leir, og de samme argumentene resirkuleres. Det synes som at deltakeren på hver side stort sett henter sin informasjon fra meningsfeller – uten å sette seg inn i motpartens synspunkter og argumenter. Slik signaliserer man at det er vår side som har rett – de andre har ingen gode poenger. I psykologien er såkalt bekreftelsesbias et velkjent fenomen. Vi velger ut informasjon som støtter vår egen oppfatning, og er lite interessert i fakta som ikke bekrefter vårt eget ståsted. En slik holdning kan være til hinder for konstruktive samtaler om viktige tema.

«Jeg kan ta feil og du kan ha rett, og sammen kan vi komme nærmere sannheten.» Påstanden til den østerrikske filosofen Karl Popper (1902–1994), som fremsettes i hans kjente bok Det åpne samfunn og dets fiender, kan stå som et ideal for en god debatt. Først når vi aksepterer at meningsmotstandere kan ha noen gode poenger, får vi en seriøs samtale. Tenker vi derimot at alle som er uenige med oss tar feil, har vi et dårlig utgangspunkt for en konstruktiv samtale.

I debatten om aktiv dødshjelp tillegger enkelte debattanter motstanderne oppfatninger de ikke har gitt uttrykk for. Noen blir tillagt meninger de ikke har, deres argumenter blir vridd og latterliggjort og de får høre at de ikke har tilstrekkelig kompetanse til å delta i debatten. Slik demonisering eller latterliggjøring senker debattnivået. Nylig ble Grønn Ungdom kalt «naive» fordi landsmøtet gikk inn for å utrede aktiv dødshjelp i Norge. Slike karakteristikker bidrar ikke til et fruktbart ordskifte.

Noen debattanter ser ut til å mene at det kreves spesialkompetanse for å kunne mene noe kvalifisert om temaet. Leger har hevdet at det forutsettes kjennskap til viktige medisinske premisser for å debattere temaet, og signaliserer at det bare er kvalifiserte medisinere som innehar denne kunnskapen. Juseksperter har ment at temaet er så juridisk komplisert at ikke-jurister knapt vet hva de snakker om. Men å kreve ekspertkunnskaper for kunne ha en oppfatning, er en velkjent hersketeknikk når man vil kneble meningsmotstandere. Som med alle saksfelt, er det en fordel å ha en viss sakskunnskap før man kaster seg ut i et ordskifte. Aktiv dødshjelp handler både om medisin, om jus, om etikk, om helsepolitikk og om hva slags samfunn vi ønsker oss. Dødshjelp er også et filosofisk spørsmål, hvor det er relevant å stille spørsmål som: Er vi eiere av vår egen kropp og vårt eget liv og kan gjøre hva vi vil med det? Vi kan imidlertid ha velbegrunnede synspunkter på hvordan vi skal dø, uten å være lege, jurist, kriminolog, politiker eller etiker.

Noen argumenter som jeg mener er mindre relevante, eller uholdbare i en offentlig debatt, har jeg latt være å ilegge mye vekt. Dette gjelder særlig religiøst begrunnede argumenter. Påstander som har preg av å være følelsesutbrudd eller kategoriseringer av motparten (som «dødshjelp er å godta et brutalisert menneskesyn» eller «onde sadister ville stanset aktiv dødshjelp») har heller ikke fått særlig stor plass i boka. Og så er det helt sikkert noen gode argumenter som ikke er kommet med – både pro- og contra-siden vil sikkert etterlyse det ene og det andre poenget eller studien. Jeg har forsøkt å balansere fremstillingen og bruke representative eksempler. Men boka må nødvendigvis bli preget av forfatteren og min sans for hva som er gode argumenter.

Aktiv dødshjelp er et betent tema, kanskje det mest betente etiske temaet i Norge i dag, og det er sterke følelser i sving. Selv om denne boka først og fremst er skrevet for dem som har mindre kjennskap til temaet og ønsker seg en kortfattet introduksjon, er nok sjansen likevel stor for at mange lesere har en sterk mening om temaet. I dette landskapet er det krevende å navigere mellom pro og contra uten å støte på anklager om partiskhet eller skjevhet. Jeg håper på tross av mulige skjevheter og svakheter at boka kan bli brukt som et springbrett til å diskutere denne viktige saken. For dette er en av de debattene som virkelig krever en vekting av de gode argumentene på begge sider før man holder dem opp mot hverandre.

Første del av boka er satt av til en deskriptiv gjennomgang, med begrepsavklaringer, og en gjennomgang av aktiv dødshjelp i Norge og tnternasjonalt. Andre del av boka går gjennom fremtredende argumenter for og imot aktiv dødshjelp, og vil systematisere noen av hovedargumentene. Her kommer argumentene presentert fra to sider: Fra CONTRA-siden som er mot legalisering av aktiv dødshjelp, og PRO-siden som ønsker legalisering av aktiv dødshjelp (argumentene er ikke nødvendigvis uttrykk for forfatterens syn.) Hver del kan leses mer eller mindre uavhengig av de andre delene. Teksten er strukturert slik at hovedargumentet kommer først, deretter motsvaret.

Argumentene er satt opp som følger:

Autonomi:

PRO: Enkeltmennesker må selv få bestemme over sin død.

CONTRA: Vet alvorlig syke mennesker sitt eget beste?

Menneskeverd:

CONTRA: Aktiv dødshjelp er å ta liv, og er et overgrep mot menneskeverdet.

PRO: Respekt for menneskeverdet kan også innebære å måtte ta liv.

Lidelser ved livets slutt:

CONTRA: Med god lindrende omsorg kan aktiv dødshjelp bli overflødig.

PRO: Lidelse oppleves subjektiv og kan ikke alltid avhjelpes.

Helsepersonellets rolle:

CONTRA: Aktiv dødshjelp betyr en ny og uønsket rolle for helsepersonell.

PRO: Helsepersonellets rolle er å avhjelpe lidelse på pasientens premisser.

Skråplan:

CONTRA: Praktiseringen vil kunne komme ut av kontroll.

PRO: Lite tyder på at en uønsket utgliding vil skje.

Legalisering og regulering:

PRO: Aktiv dødshjelp foregår uansett. Da er det bedre at det legaliseres og reguleres.

CONTRA: Mange gode grunner tilsier at aktiv dødshjelp ikke bør legaliseres.


DEL 1. FAKTA OM AKTIV DØDSHJELP


BEGREPSAVKLARINGER

Ord er som kjent makt, og derfor kan det råde uenighet om hvilken betegnelse ulike fenomener skal ha. Språk er sjelden nøytralt, og hvilket begrep vi velger å bruke kan ofte si noe om hvilket perspektiv vi har. Vi kjenner det fra alle livets områder. Skal vi bruke betegnelsen sexarbeider eller prostituert? Husmor eller hjemmearbeidende? Ideologisk ekstremist eller politisk engasjert? I spørsmål om liv og død blir dette særlig tydelig: «Selvbestemt livsavslutning» kan være et fint begrep hvis man er for aktiv dødshjelp, mens «medisinsk drap» kan oppleves mer dekkende hvis man er motstander. Begrepene bestemmer i stor grad hvordan vi tenker om verden, men kanskje også hvordan vi velger å handle. Derfor er det så vesentlig hvilke begreper som benyttes. Innenfor dette feltet er det særlig viktig at begrepsbruken er ryddig, slik at det ikke er noen tvil om hva som diskuteres. Jeg har forsøkt å finne fram til mest mulig samlende og presise begrep, som både tilhengere og motstandere av aktiv dødshjelp er mer eller mindre enige om å bruke. En klargjøring av hva som ligger i begrep som eutanasi, (lege-)assistert selvmord og behandlingsbegrensning er derfor nødvendig. Jeg vil også gjøre rede for hva en legalisering av aktiv dødshjelp innebærer. Det fins flere muligheter og grader av legalisering, som for eksempel ulike former for straffritak eller påtaleunnlatelse.

Tittelen på denne boka, aktiv dødshjelp, er et begrep som ofte brukes i den norske debatten. Jeg har valgt å bruke aktiv dødshjelp som et samlebegrep fordi det kanskje er det mest dekkende begrepet. Aktiv dødshjelp kan defineres som handlinger der noen, oftest en lege, med viten og vilje tar livet av en person (oftest en alvorlig syk pasient), eller hjelper en person med å begå selvmord (ved for eksempel å stille tilveie dødbringende medisiner), etter en samtykkekompetent persons direkte forespørsel om hjelp til å dø.

Aktiv dødshjelp kan imidlertid oppfattes som noe upresist og forvirrende. Blant annet fordi det i helsevesenet foregår en del aktiv hjelp mot slutten av et liv for å gjøre døden lettere, men som ikke handler om å forkorte livet. Internasjonalt brukes ofte begrepet «Assisted Death» – «assistert død» – som en samlebetegnelse. Men aktiv dødshjelp er mer innarbeidet i det norske språket, og det er en av grunnene til at jeg har valgt dette som sentralt begrep i denne boka.

De to hovedformene for aktiv dødshjelp er eutanasi og (lege)assistert selvmord/assistert suicid. Ordet eutanasi kommer fra gresk og betyr god død (eu = god, thanatos = død). En definisjon på eutanasi formulert av The European Association for Palliative Care (EAPC) er: Eutanasi er en leges intenderte drap på en person ved å injisere medikamenter, på personens frivillige og kompetente forespørsel. Eutanasi er altså intensjonelt drap etter anmodning fra en lidende person, og er per definisjon frivillig. Assistert suicid eller (lege)assistert selvmord kan defineres som medvirkning eller hjelp til selvmord. Det vil si å hjelpe en person å begå selvmord etter personens frivillige og kompetente forespørsel. Ved assistert selvmord er pasienten fysisk i stand til å utføre den endelige handlingen selv, som vil si at personen dør ved selvmord. Medvirkning kan bestå i alt fra å gi råd om metoder og medikamenter, til å skrive ut resept på medikamenter, eller å legge en pille på tunga til pasienten som vedkommende selv må svelge. Hovedforskjellen er at ved eutanasi er døden en direkte følge av hjelperens handling, mens ved assistert suicid bidrar hjelperens handling indirekte til døden.

Et vesentlig element i begge definisjonene er frivillig og kompetent. Ikke-frivillig (når pasienten er inkompetent) eller ufrivillig (når pasienten er kompetent, men ikke har uttrykt et ønske om å dø) drap faller utenfor definisjonen av hva som er eutanasi. Likevel er både frivillig og kompetent kompliserte kategorier og vil derfor bli grundig debattert videre i boka.

Internasjonalt er fagfolk – både tilhengerne og motstanderne av aktiv dødshjelp – stort sett enige om disse grunnleggende definisjonene. Men definisjonene sier lite om hvilke tilleggskriterier som må være oppfylt i tilfeller der aktiv dødshjelp er tillatt. Ulike land vil operere med variasjoner av definisjonene vi har sett på. I Nederland vil det for eksempel inngå i definisjonen at det kun er en lege som kan utføre eutanasi, mens dette ikke er tilfellet når det gjelder assistert selvmord i Sveits.

Medlidenhetsdrap er et begrepet som brukes om å ta livet av en person, ut fra en antagelse om at det er bedre for personen å være død enn levende. Denne varianten inkluderer ikke frivillighetsaspektet, men tar utgangspunkt i pasientens beste (også kalt «best-interest»-argumentet). Her vektlegges de store lidelsene den som blir tatt livet av har, eller forventes å få. I Nederland benytter man også begrepet medisinsk drap. Dette hører ikke inn under eutanasi, men er betegnelsen på legers drap på pasienter/personer som ikke har gitt sitt frivillige og kompetente samtykke. Medisinske drap er igjen delt inn i to kategorier: ikke-frivillige og ufrivillige. Ikke-frivillige medisinske drap er de tilfeller der personen/pasienten ikke har samtykkekompetanse. Det kan dreie seg om pasienter med demens, eller nyfødte babyer (for eksempel med alvorlige genetiske sykdommer eller fødselsoppståtte skader). Ufrivillige medisinske drap er de tilfeller der personen/pasienten har samtykkekompetanse, men ikke har samtykket i å bli avlivet. Medlidenhetsdrap og medisinske drap anses i de fleste situasjoner som moralsk uakseptabelt. Som tidligere nevnt er eutanasi per definisjon frivillig. Men når det gjelder avlivning av dyr for å forhindre lidelse, brukes begrepet eutanasi selv om avlivningen nødvendigvis skjer uten samtykke.

Begrepet passiv dødshjelp brukes stort sett ikke lenger. Tidligere var det vanlig å bruke passiv dødshjelp som betegnelse på det å avslutte livsopprettholdende behandling, som pustehjelp eller intravenøs næring. Det er blitt påpekt at betegnelsen passiv dødshjelp er misvisende. Innenfor helsevesenet brukes nå i stedet betegnelsen behandlingsavståelse eller behandlingsunnlatelse. Dette innebærer at man i visse situasjoner avbryter, eller unnlater å sette i gang, livsbevarende behandling slik at den syke dør en naturlig død. Ut fra denne tankegangen blir det å avslutte respiratorbehandlingen som opprettholder livet til en pasient ansett som behandlingsunnlatelse, for da er det sykdommen som tar livet av pasienten. Mens det å forsyne en døende pasient med en dødelig dose medisin derimot er en form for aktiv dødshjelp. I de landene som har legalisert eutanasi og/eller assistert selvmord, brukes ikke begrepet passiv dødshjelp. Begrepet kan gi inntrykk av at man står passivt og lar noen dø. Mens det i realiteten ofte innebærer en rekke aktive handlinger. Noen mener til og med at det er rimelig å snakke om at man aktivt lar pasienten dø. Å avslutte en respiratorbehandling er for eksempel en aktiv handling, mens å la være å igangsette en respiratorbehandling er å stille seg passiv – begge deler gikk innunder betegnelsen passiv dødshjelp. I dag bruker fagfolk – enten det er medisinsk personell eller etikere – andre begrep. Begge handlingstyper betegnes som en beslutning om behandlingsunnlatelse eller behandlingsbegrensning (engelsk: non-treatment-decision), og anses som en normal medisinsk handling. Dødsfall som følger av behandlingsunnlatelse kategoriseres som «naturlig død» i dødsattesten, mens eutanasi/legeassistert selvmord gjerne kategoriseres som «unaturlig død».

Behandlingsbegrensning eller behandlingsavståelse er altså å avslutte, eller unnlate å starte opp, potensielt livsforlengende behandling hos alvorlig syke og døende. Man avstår fra gjenopplivingstiltak når en person ikke lenger er i stand til å leve uten medisinske tiltak, eller avslutter kunstig livsforlengende behandling i samråd med pasient og pårørende. (Dette er en situasjon hvor helsepersonell følger henholdsvis helsepersonellovens §7 og pasientrettighetslovens §4-9).

Forståelsen av det som da skjer, er at pasienten dør som følge av sin underliggende sykdomstilstand/skade. Men dette er også diskutabelt. Enkelte vil mene at dødsårsaken til en dement 90-åring med dårlig allmenntilstand og lungebetennelse, er at vedkommende ikke fikk antibiotikabehandling. Dermed kan det være feil å si at slike pasienter dør av sin underliggende sykdomstilstand. Den konkrete årsaken til dødsfallet kan sies å være mangel på behandling.

Behandlingsbegrensning brukes eksempelvis ved terminal kreftsykdom når videre kurativ behandling ikke har noen hensikt fordi den vil redusere livskvaliteten.

Behandlingsbegrensning anvendes også ved tilstander av andre framskredne dødelige sykdommer eller etter alvorlige ulykker, der man avslutter livsopprettholdende behandling, som for eksempel respirator og/eller intravenøs næring. Denne type behandlingsbegrensning innebærer som regel ikke at man avslutter all behandling. Vanligvis øker behandlingen på dette stadiet i en terminal sykdomsprosess, men nå har ikke behandlingen lenger som mål å kurere eller opprettholde liv, men å lindre pasientens symptomer og plager.

Lindrende eller palliativ behandling/ medisin behandler pasienter med uhelbredelig sykdom. Dette er pleie og omsorg for pasienter med sykdom, eller fysisk tilstand, som ikke kan kureres, og som regel med kort forventet levetid (ofte definert som mindre enn 9–12 måneder) og nedadgående form fram mot døden. I første rekke er det snakk om lindring av fysisk smerte og plagsomme og ubehagelige symptomer (som eksempelvis kvalme, munntørrhet, slimansamling). Den palliative omsorgen skal også omfatte pasientens psykiske, sosiale og eksistensielle problemer. Målet for behandlingen er å sikre pasientens livskvalitet i det som er igjen av livet. Lindrende behandling og palliativ medisin er i ferd med å bli en viktig legespesialitet i mange land, og lindrende behandling og omsorg har en svært sentral plass i kreftsykepleien. Verken palliativ behandling eller det å begrense behandling er kontroversielt i dag. Pasienter har, etter pasientrettighetsloven, rett til å takke nei til videre behandling. Tidligere tok ofte legen denne beslutningen alene.

Mer omstridt er lindrende/terminal sedering («nedsoving»). Dette er medikamentell reduksjon av bevissthetsnivået, der pasienten legges i kunstig koma, fra «slumresøvn» til dyp bevisstløshet. Slik avhjelpes smerter og plager som det ikke har lyktes helsepersonell å lindre gjennom vanlig palliativ behandling. Begrepet terminal sedering anses som problematisk fordi det kan gi inntrykk av at pasienten sederes for å terminere/ avslutte livet, istedenfor at det er sedering av en pasient som er i terminalfasen. Den norske legeforeningen er derfor opptatt av at begrepet som brukes skal være «lindrende sedering til døende», slik at det blir klart hva som er formålet og hvem som er målgruppen. Legeforeningen har fått utarbeidet retningslinjer for «lindrende sedering i livets sluttfase». Legeforeningen understreker at «dette er en behandlingsform som bare bør brukes i ekstreme tilfeller og under spesifikke forutsetninger som kan forsvares medisinsk, etisk og juridisk». Det er fortrinnsvis pasienter med kun få timer eller dager igjen av livet som kan avhjelpes slik, og all annen behandling skal være prøvd i forkant.

Det er også uenighet om hvorvidt lindrende sedering i visse tilfeller kan virke livsforkortende. Enkelte vil mene at grenseoppgangen mellom lindrende sedering og eutanasi er flytende, og vil kalle lindrende sedering for «langsom eutanasi». Den store forskjellen mellom lindrende sedering og eutanasi er intensjonen –hensikten med lindrende sedering er ikke å ta livet av pasienten. Dobbelteffekten er betegnelsen på når smertelindrende og annen behandling kan ha den bivirkning at livet forkortes, uten at dette er intensjonen. Den medisinske utviklingen på dette området har ført til mer effektive metoder for smertelindring, som langt på vei har eliminert slike alvorlige bivirkninger. Begrepet blir lite brukt innen moderne medisin i dag. Enkelte mener det er en myte at behandlingen tar livet av pasienter, og hevder at troen på denne myten kan være årsak til at pasienter får for lite smertestillende.

Så noen juridiske begrep. For hva menes når man diskuterer hvorvidt aktiv dødshjelp skal legaliseres? Her er det grader av oppmykning i lovverket. Dersom aktiv dødshjelp skal bli legalisert i Norge – hvilken form er det hensiktsmessig at lovgivningen får? Det er mulighet for ulike grader av oppmykning av lovverket. Den mest ytterliggående varianten kan sies å være at man har krav på andres hjelp til livsavslutning, en rett til aktiv dødshjelp. Det som kanskje vil være mer aktuelt, er å åpne for muligheten til å få frivillig hjelp av andre. Det vil si at andre ikke vil bli straffeforfulgt for å hjelpe deg, dersom lovbestemte kriterier er oppfylt.

Jeg vil ikke gå grundig inn på de ulike juridiske formene for aksept av dødshjelp – altså hvilken lovteknikk man velger dersom man skal åpne for dødshjelp, det være seg legalisering, avkriminalisering eller skjønnsmessig adgang for domstolene til å anse et tilfelle som straffritt. Vi skal likevel ta en titt på noen sentrale rettslige begreper.

Legalisering av aktiv dødshjelp innebærer at man innfører et regelverk som regulerer fremgangsmåte og vilkår for at den aktuelle dødbringende handlingen skal være tillatt.

Strafferettslig nødrett betegner en unntakssituasjon hvor en ellers straffbar handling kan anses som strafffri. Det er snakk om handlinger hvor et gode eller en interesse må reddes fra en fare, og hvor det foreligger en «særdeles betydelig interesseovervekt i favør av handlingen». Det skal altså kun være i ekstreme nødsituasjoner at dette kan anvendes. Et eksempel er hentet fra Sverige, hvor et fly styrtet med to personer om bord. Den ene klarte å komme seg ut, mens kameraten ble sittende fast med livstruende skader i det brennende vraket. For å gjøre slutt på lidelsene, og siden det ikke var noen mulighet til å redde ham i tide, tok den overlevende fram pistolen og skjøt den skadde kameraten. Etter norsk strafferett (straffeloven av 2005) kan straffansvar i slike helt spesielle tilfeller utelukkes etter bestemmelsen om nødrett (§ 17) og eventuelt om nødverge (§ 18 m.fl.).

Straffeloven har videre to bestemmelser om straffnedsettelse som kan brukes ved ulike tilfeller av dødshjelp. Dette gjelder straffelovens § 276, som gir adgang til å sette ned straffen dersom noen blir drept med eget samtykke. Det samme gjelder etter straffelovens § 278 dersom noen «av medlidenhet dreper en person som er dødssyk, eller som av andre grunner er nær ved å dø». I disse tilfellene kan altså ikke handlingen bli straffri, men straffen kan settes under minstestraffen og til en mildere straffart. Etter straffelovens § 277 annet ledd kan den som medvirker til at noen tar sitt eget liv, straffes med fengsel etter samme strafferammer som ved drap.

Påtaleunnlatelse innebærer at handlingen anses som straffbar, men at påtalemyndighetene ikke finner grunn til å forfølge saken videre i rettsapparatet for å få utmålt en straff. Av straffeprosesslovens § 69 fremgår det at selv i tilfeller der straffskyld er bevist, kan påtalemyndigheten når helt særlige grunner tilsier det, unnlate å påtale handlingen. Beslektet er straffutmålingsfrafall og domsutsettelse, hvor man også fastslår at handlingen i utgangspunktet er straffbar, men likevel unnlater å anvende straff i det konkrete tilfellet.


LOVGIVNING, HOLDNINGER OG PRAKSIS I NORGE

I Norge er aktiv dødshjelp forbudt, både etter straffeloven og helsepersonells etiske regler. Den norske straffelovens § 233 og 236 beskriver forbud mot henholdsvis drap og assistanse til selvmord. Samtidig er holdningene til dette temaet i endring og det er nå et flertall i befolkningen som ønsker at aktiv dødshjelp skal tillates. Vi skal her se på diskusjonen om aktiv dødshjelp som har pågått i Norge; lovgivning, holdninger og praksis knyttet til temaet, både i befolkningen og blant politikere og leger.

Ulike studier viser at flertallet av befolkningen i Skandinavia har en liberal holdning til aktiv dødshjelp. Vi ser en økende oppslutning om både legeassistert selvmord og eutanasi. En rekke undersøkelser levner liten tvil om at over halvparten av befolkningen er for aktiv dødshjelp. Ifølge Medieundersøkelsen 2015, svarer 56 prosent bekreftende på følgende spørsmål: «Hva er din holdning til aktiv dødshjelp? Mener du det er riktig å ha mulighet til å kunne gi aktiv dødshjelp, eller mener du aktiv dødshjelp ikke skal være tillatt?» Samtidig svarer 31 prosent at de er negative til dette, og 13 prosent svarer at de ikke har noen oppfatning om temaet. I en meningsmåling TNS Gallup utførte for TV 2 i 2015, svarer 52,3 prosent ja, mens 35 prosent mener aktiv dødshjelp ikke bør være tillatt. 11 prosent oppgir at de ikke ønsker å svare, eller at de er usikre. Andre spørreundersøkelser viser at opp mot 70 prosent av befolkningen er positiv til legeassistert selvmord for døende, og at 55 prosent støtter at eutanasi skal være tillatt når pasienten er døende.

Samtidig slår Den norske legeforenings etiske regler fast at eutanasi og assistert selvmord er etisk uakseptabelt. I §5 i Legeforeningens Etiske regler for leger står det at: «Aktiv dødshjelp, dvs. tiltak som har til hensikt å fremskynde en pasients død, må ikke anvendes.» Norske leger synes å være mer konservative på dette området enn leger i andre land, og er tilsynelatende også langt mer restriktive enn befolkningen for øvrig. Enkelte undersøkelser har imidlertid vist at leger ikke er like avvisende til aktiv dødshjelp når de blir spurt anonymt. Hver fjerde lege og hver tredje sykepleier oppgir at de er positive til aktiv dødshjelp. (Medieundersøkelsen 2015)

Politikere i de skandinaviske landene, både på høyre- og venstresiden, er lite villige til å ta standpunkt til støtte for aktiv dødshjelp, eller til å gå inn for å endre lovgivningen. I Norge støtter et flertall av alle partiers velgere aktiv dødshjelp, bortsett fra dem som stemmer KrF. Politikerne er altså mer på linje med legene enn med sine egne velgere. Fremskrittspartiet gikk i 2009, som første parti i Norge, inn for aktiv dødshjelp i noen situasjoner, men partiet satte ikke dette standpunktet i handlingsprogrammet, kun i prinsipprogrammet. I kjølvannet av FrPs utspill, gikk KrF sammen med Foreningen Menneskeverd om en underskriftskampanje, og partiet lanserte også sin egen kampanje for aktiv livshjelp i kjølvannet av Fremskrittspartiets utspill. Ellers har det vært lite politisk aktivitet på dette området, bortsett fra at enkelte ungdomspartier og fylkeslag har tatt til orde for utredninger av aktiv dødshjelp.

Både gjeldende lovgivning, legestanden og de politiske partiene er i altså utakt med folkeopinionen. At et flertall i befolkningen støtter en praksis, betyr likevel ikke i seg selv at praksisen er riktig, eller at folkets holdninger skal være avgjørende når lover og praksiser skal utformes. Men når flertallet i den norske befolkningen støtter aktiv dødshjelp, kan man kanskje forvente en juridisk oppmyking over tid. Det ser imidlertid ikke ut til å være i de politiske partienes interesse å ta standpunkt til spørsmålet om aktiv dødshjelp. I boka Euthanasia and Law in Europe, spår forfatterne av artikkelen om Skandinavia; Reidun Førde, Lars Johan Materstvedt og Aslak Syse, at det ikke vil komme noen lovendring i de skandinaviske landene i nær framtid ettersom det ikke fins politisk vilje til å ta opp disse spørsmålene. På lang sikt ser Materstvedt derimot for seg at det vil bli en oppmyking i tråd med holdningene i befolkningen. En forklaring på hvorfor partiene ikke vil ta stilling for aktiv dødshjelp, er at de ikke ønsker å støte de av velgerne som er motstandere. For blant dem som avviser aktiv dødshjelp, er det mange som mener dette veldig sterkt. I en spørreundersøkelse fra 2011 (Utført av Synovate Norge for Human-Etisk Forbund) var hele 12 prosent av befolkningen «helt uenig» i legeassistert selvmord for døende.

Folkemeningen er som nevnt ikke en målestokk på hva som er riktig eller galt. På samme måte er heller ikke forhold som til enhver tid er lov, en målestokk på hva som er moralsk riktig. Men det juridiske følger som regel folkemeningen til en viss grad. Det fins altså som regel en overensstemmelse mellom folkemeningen og lovgivningen. En lovendring følger gjerne endrede holdninger i samfunnet, samtidig som en lovendring i seg selv kan føre med seg økt folkelig aksept for et fenomen. Abortlovgivningen er et eksempel på at opinionens holdning til et fenomen påvirkes av at det blir tillatt. Mens abort tidligere var forbudt i Norge, og fram til 1842 skulle straffes med døden, er dette nå blitt tillatt. Det har i tillegg blitt et offentlig tilbud, fullfinansiert av det offentlige uten egenandel. Siden loven om selvbestemt abort ble vedtatt 1978 og fram til i dag, har det vært en stigende aksept for selvbestemt abort, selv om det fortsatt er ganske mange som er motstandere. Dersom aktiv dødshjelp blir tillatt, må man likeledes forvente en holdningsendring som følge av dette.

Holdning til aktiv dødshjelp og holdninger til selvmord har en viss sammenheng. Selvmord var forbudt i Norge fram til omkring hundre år siden, noe som i stor grad kan tilskrives religiøs påvirkning og at kirkens og statens anliggende var sammenfallende. Selvmord var i strid med kirkens, og dermed statens, lære. Forbudet kan også spores tilbake til at myndighetene rådde over undersåttenes liv, og kunne utføre dødsstraff. Både selvmord og selvmordsforsøk var forbudt og straffbart. Men hvordan straffe noen som er død? Jo, ved inndragning av formue og forbud mot gravlegging på kirkegården. De som hadde tatt livet sitt fikk ikke ligge i vigslet jord, men ble plassert på egne områder utenfor kirkegården, sammen med andre kategorier av mennesker som var utestengt. Selv om selvmord ble avkriminalisert i Norge, er det fortsatt straffbart å medvirke til selvmord. Ordlyden i straffelovens §277 annen setning er: «Den som medvirker til at noen tar sitt eget liv, straffes med fengsel fra 8 inntil 21 år, jf. § 275». Det er altså straffbart å medvirke til selvmord, enten det handler om praktisk bistand, som å skaffe til veie hjelpemidler til selvmordet, eller det er snakk om psykisk medvirkning.

Holdninger til aktiv dødshjelp er ikke minst påvirket av religionenes oppfatning av temaet. Ofte er religiøse mennesker imot de fleste former for aktiv dødshjelp. Religionene tar sikte på å gi mening til døden og tilby trøst til dem som står foran døden, så de fleste religioner er opptatt av livets avslutning. Mange religioner anser dødsprosessen som meningsfull for den døende og de pårørende, og viktig for livet etter døden, og prosessen kan både gi en spirituell innsikt og en mening til det hinsidige. Dødsprosessen må derfor ikke forstyrres, men forløpe i sitt eget tempo. Det er ikke rart at mange religiøse mennesker har sterke overbevisninger mot aktiv dødshjelp, og er negative til en legalisering.

Ifølge de fleste fortolkninger av kristen lære, er det Gud som har gitt oss livet, og det er ikke er opp til oss å bestemme over liv og død. Pave Johannes Paul II har uttalt at eutanasi er en alvorlig forbrytelse mot Guds lov, siden det er et overlagt og moralsk uakseptabelt drap på et annet menneske. Tanken er at alle er skapt i Guds bilde, og at det ikke er opp til oss å bestemme når vi (eller andre) skal dø. Menneskene har ikke autoritet til å ta liv, selv når en person skulle ha ønske om å dø. Alle mennesker har samme verdi, også døende og syke, uansett om de er ved bevissthet eller ikke. I noen religiøse kretser snakker man om at «livshjelp» må erstatte «dødshjelp», og man har ønsket å flytte oppmerksomheten fra aktiv dødshjelp til omsorg og lindring mot slutten av livet.

Også den islamske lære går imot aktiv dødshjelp med lik begrunnelse som i kristendommen: Menneskelivet er hellig fordi Allah har gitt mennesker livet. Det er ikke opp til oss å blande oss inn i hans plan. Eutanasi og selvmord er eksplisitt forbudt og er ikke inkludert i de tilfellene hvor det ifølge islam er tillatt å ta liv. Et sitat fra Koranen understreker dette: «Drep ikke det liv som Gud har erklært ukrenkelig, med mindre retten krever det.» (Koranen 17:33) I jødisk tradisjon aksepteres heller ikke aktiv dødshjelp. Den norske kirke er imot legalisering av aktiv dødshjelp, mens Human-Etisk Forbund ikke har tatt noe standpunkt i saken.

Selv om religionene i utgangspunktet er avvisende til aktiv dødshjelp, er det likevel ingen automatikk i at alle religiøse mennesker er motstandere av aktiv dødshjelp. Et eksempel på det er den sveitsiske teologen Hans Küng, som mener at dødshjelp er den ultimate livshjelp. Han tror at vissheten om at det skal være mulig for døende å slippe håpløs lidelse, kan gjøre livets siste fase rikere og mer human. Desmond Tutu er en annen kjent talsperson for aktiv dødshjelp. «Døende burde ha retten til å velge hvordan og når de skal forlate Morder Jord», skrev den sør-afrikanske erkebiskopen i en artikkel som ble publisert på hans 85-årsdag. Han har også stilt opp i kampanjer for legalisering av aktiv dødshjelp.

På samme måte er ikke-religiøse mennesker ikke nødvendigvis tilhengere av aktiv dødshjelp. Det synes imidlertid å være en viss korrelasjon mellom livssyn og syn på aktiv dødshjelp. Dette bekreftes i en spørreundersøkelse fra 2011 (utviklet av Synovate Norge for Human-Etisk Forbund) om legeassistert selvmord for døende. Deltakerne ble bedt om å ta stilling til følgende utsagn: «En pasient er døende med store smerter. Hvor enig eller uenig er du i at en lege, etter grundig overveielse, da skal kunne skrive ut en dødelig dose medisin som pasienten selv kan velge å ta for å unngå store lidelser, dersom pasienten selv ber om det?» Av Human-Etisk Forbunds medlemmer var 87 prosent av de spurte enig i denne formuleringen. (63 prosent oppgir at de er «helt enig» og 24 prosent at de er «delvis enig»). Bare 9 prosent var uenig. For befolkningen forøvrig var 70 prosent enig. (Fordelingen mellom «helt enig» og «delvis enig» lå på henholdsvis 37 prosent og 33 prosent). Her var det 18 prosent som var uenig i formuleringen. HEF-medlemmene er altså betraktelig mer positive til assistert selvmord for døende enn befolkningen for øvrig.

Uansett sammenheng mellom livssyn og syn på aktiv dødshjelp, så mener jeg religiøst begrunnede argumenter vanskelig kan anvendes som allmenngyldige argumenter i en diskusjon. Enten de avviser eller støtter aktiv dødshjelp, så er slike argumenter konfesjonsspesifikke og baserer seg på bestemte trossystem. Argumenter av typen «det står i Bibelen» er ikke holdbare som bidrag i en offentlig debatt i dag.

Det kommer ofte kritikk mot meningsmålinger av typen som er nevnt over, noe jeg også vil komme tilbake til senere i boka. Enkelte mener at spørsmålene er formulert på en sånn måte at man må være masochist for å svare at man ikke er tilhenger av aktiv dødshjelp. Hvem ønsker vel et smertehelvete? Innenfor det palliative fagmiljøet er man opptatt av å utvikle standardiserte og sammenlignbare holdningsundersøkelser som kan anvendes i internasjonal forskning, noe som ikke er lett. Kritikk av spørreundersøkelser om aktiv dødshjelp handler gjerne om at spørsmålene er tendensiøst stilt (ledende spørsmål), og at begrepene som brukes er uklare og at de som svarer dermed ikke vet hva de svarer på. Ofte brukes begrep som «døende», «store smerter» og «store lidelser» – begrep som enkelte mener er for upresise. Særlig begrepet «døende» er det ikke enighet om hva innebærer. Når en person er «døende» – er det da snakk om timer, dager, uker eller måneder, før døden inntreffer?

Kritikere har stilt spørsmål ved resultatet av undersøkelser om aktiv dødshjelp. Det liberalkonservative tidsskriftet Minerva stod bak en spørreundersøkelse utført av MMI i 2007, som viste at 67 prosent helt eller delvis er for aktiv dødshjelp. (Denne spørreundersøkelsen formulerte spørsmålene identisk med en spørreundersøkelse fra MMI fra 2002, på bestilling fra Dagbladet, hvor 69 % støttet aktiv dødshjelp.) Spørreundersøkelsen har fått kritikk for at spørsmålet er uklart stilt og ikke skiller mellom legeassistert selvmord og eutanasi. Spørsmålsstillingen var som følger: «Begrepet aktiv dødshjelp blir gjerne brukt i tilfeller hvor syke og døende mennesker får bistand til å avslutte livet. Hva er din holdning til aktiv dødshjelp; er du helt for, delvis for, delvis imot, helt i mot eller vet ikke/usikker?» Organisasjonen Menneskeverd kritiserte spørsmålsstillingen. De frykter at resultatet av spørreundersøkelsen, som altså slår fast at to av tre nordmenn støtter dødshjelp, blir feil når begrepet aktiv dødshjelp ikke defineres. De mener også at slike spørreundersøkelser utgjør en fare fordi resultatet dermed bidrar til villedende informasjon.

Enkelte har også mistenkt at folk ikke vet hva de svarer på når de sier at de er positive til aktiv dødshjelp. En som har stilt seg svært kritisk til undersøkelser om nordmenns holdninger til aktiv dødshjelp, er overlege Morten Horn. I et innlegg i Morgenbladet («Er nordmenn tilhengere av aktiv dødshjelp?» Morgenbladet, 28. august 2009) argumenterer han for at selv om meningsmålinger viser at rundt 70 prosent av befolkningen er positive til aktiv dødshjelp, så vil færre støtte aktiv dødshjelp hvis de hadde realitetene klart for seg. Han argumenterer for at folk ville endret syn dersom de fikk riktig informasjon. Han mener spørsmålene ofte tar utgangspunkt i tilfeller som er urealistiske, sett i forhold til hvordan virkeligheten faktisk er for døende. I spørsmålene tas det ofte utgangspunkt i at en pasient har en fast overbevisning eller har ytret et veloverveid ønske om å få dø. I virkeligheten har ikke pasienter en slik overbevisning når det gjelder egen død, mener Horn.

Det kan altså stilles spørsmål ved nøyaktigheten og metodene ved spørreundersøkelsene. Begrepene som brukes er ikke nødvendigvis klare og entydige, og spørsmålene kan være upresist stilt. Det er likevel vanskelig å benekte riktigheten av selve hovedfunnene, som er at et flertall i befolkningen stiller seg positiv til enkelte former for aktiv dødshjelp. Selv om spørreundersøkelsene kan ha metodiske svakheter, som at begrepene ikke er godt nok definert, noe som også gjelder de fleste områdene av samfunnsforskningen, så ser hovedtendensen altså ut til å være klar: Det har vært foretatt mange undersøkelser om holdninger til aktiv dødshjelp som tyder på at et flertall av folket støtter dette.

Enkelte mye omtalte rettsaker har bidratt til å klargjøre hvor grensene for hva som er strafferettslig akseptabelt skal trekkes i Norge. Den første saken kom opp i 1992 og gjaldt overlege Stein Husebø. Husebø hadde satt en dødelig injeksjon på en pasient som var uhelbredelig syk og flere ganger og over tid hadde anmodet Husebø om hjelp til å gjøre slutt på livet og smertene. Husebø meldte selv fra om det som var hendt, men etter at det var innhentet flere omfattende sakkyndige vurderinger, besluttet Riksadvokaten at Husebø skulle gis påtaleunnlatelse. Husebøs handlemåte ble ansett som en overtredelse av daværende straffelovs § 233, som omhandler drap, altså i prinsippet straffbar, men vilkårene for straffnedsettelse forelå. Dette etter daværende § 235, som lød (I dag fremgår tilsvarende regel av nåværende straffelovs § 276 annet ledd.):


§ 235. Straf efter §§ 228 og 229 kommer ikke til Anvendelse, naar Handlingen er foretaget med nogen, som deri har samtykket. Er nogen med eget Samtykke dræbt eller tilføiet betydelig Skade paa Legeme eller Helbred, eller har nogen af Medlidenhed berøvet en haabløs syg Livet eller medvirket hertil, kan Straffen nedsættes under det ellers bestemte Lavmaal og til en mildere Strafart.



Riksadvokaten fant derfor at «det offentliges krav om strafforfølging reduseres til et behov for å få fastslått det lovstridige og straffbare i Husebøs handlemåte». Han fikk også en advarsel fra Helsetilsynet. I ettertid har Husebø endret syn på aktiv dødshjelp og holder nå foredrag og skriver innlegg hvor han argumenterer for at det fortsatt bør være forbudt.

Noen år senere ble lege Christian Sandsdalen tiltalt for overtredelse av straffelovens § 233 etter at han i 1996 etterkom en pasients ønske om å få dø. Under et hjemmebesøk hos pasienten, som var uhelbredelig syk, satte Sandsdalen flere injeksjoner med dødelig virkning. Sandsdalen ønsket å få aktiv dødshjelp belyst i en rettssak, og meldte selv fra til Riksadvokaten om at han hadde utført handlingen. Han håpet det skulle bidra til en legalisering av aktiv dødshjelp. Etter flere runder i rettsapparatet, ble Sandsdalen i 2000 domfelt ved at Høyesterett ga Sandsdalen såkalt domsutsettelse. Domsutsettelsen innebar at Høyesterett fastslo at handlingen var straffbar, men lot være å utmåle noen straff. Slik slo dommen fast at aktiv dødshjelp ikke er tillatt etter norsk lov.

Det som kjennetegner sakene til Sandsdalen og Husebø er at begge meldte seg selv til rettsvesenet. Slik var det ikke i den såkalte Bærumssaken i 1999. Her ble overlege Stig Ottesen anmeldt til politiet av en kollega som mistenkte ham for ha utført aktiv dødshjelp på flere pasienter. I 2001 ble saken henlagt etter bevisets stilling. Det dreide seg om lindrende sedering, og ikke aktiv dødshjelp, slik varslerne hadde påstått. Samme år kom Ottesens bok Må jeg dø i smerte. Pasientens lidelse – legens valg om sin opplevelse av Bærumssaken og egenopplevde pasienthistorier. Her skriver Ottesen at han er motstander av aktiv dødshjelp, men at han ønsker at mennesker skal kunne dø på en verdig måte, så smertefritt som overhodet mulig.

Heller ikke Sigrid Hannisdahl, tidligere leder av Foreningen retten til en verdig død, har blitt møtt med straffereaksjoner etter at hun i flere medier fortalte at hun hjalp en sykehjemspasient med å begå selvmord. Hannisdahl sier at hun forsynte en kvinne i 90-årene med medikamenter, slik at hun selv kunne begå selvmord. Sykehjemspasienten hadde store smerter og ytret lenge et ønske om å dø. Hun hadde også prøvd å ta livet sitt to ganger tidligere, uten å lykkes på egen hånd.

Det er altså ingen i Norge som har sonet for å ha utført aktiv dødshjelp, selv når dette har blitt kjent. Det er grunn til å anta at det forekommer tilfeller hvert år som ikke blir meldt. Så selv om aktiv dødshjelp er forbudt, forekommer det antageligvis hvert år. Er dette i seg selv en grunn til å legalisere, slik at praksisen blir regulert, og ikke foregår i det skjulte? Dette blir diskutert i bokas andre del.

Vi har også i Norge kjente tilfeller av ufrivillige medisinske drap. Det var ikke snakk om aktiv dødshjelp etter definisjonen over da sykepleieren Arnfinn Nesset i 1983 ble dømt for å ha drept 22 sykehjemspasienter ved å gi dem åndedrettslammende medikamenter. Ifølge dommen hører Nessets drap på alders- og sykehjemmet i Orkdal inn under kategorien ikke-frivillige medisinske drap. Motivene for Nessets handlinger er fortsatt uklare. Men selv om hans motiv for drapene skulle være barmhjertighet, oppfyller de likevel ikke kriteriene for aktiv dødshjelp, som forutsetter «frivillig og kompetent forespørsel fra pasienten». Lite tyder på at pasientene i Orkdal hadde bedt om å få dø.

To foreninger i Norge er på hver sin måte spesielt opptatt av aktiv dødshjelp: Foreningen Menneskeverd og Foreningen Retten til en verdig død (tidligere Landsforeningen Mitt Livstestamente). Foreningen Menneskeverd (med rundt 11.500 medlemmer) bygger på et kristent menneskesyn og jobber for vern av livet – både nedgang i antall aborter og økt satsning på livshjelp i stedet for aktiv dødshjelp. De arbeider for at hvert enkelt menneske skal bli møtt med så god behandling, pleie og omsorg at livet kan oppleves meningsfullt og verdifullt. Foreningen står bak Livsvernprisen som deles ut hvert år. Den skal gå til personer, institusjoner eller organisasjoner som har bidratt til å verne om menneskeverdet og skape håp og livsmot hos mennesker i sårbare faser knyttet til begynnelsen eller slutten av livet. Foreningen Retten til en verdig død (med rundt 3500 medlemmer) har legalisering av aktiv dødshjelp som sitt hovedanliggende. Ifølge vedtektene jobber foreningen for «at dødssyke mennesker så langt det er mulig skal få en human, meningsfylt og verdig avslutning på livet». Dessuten arbeider de for «at loven endres slik at uhelbredelig syke mennesker i terminalfasen, med store lidelser og/eller hjelpeløshet, skal kunne få bistand til å avslutte livet dersom de utvetydig ønsker det og kontrollkriterier er ivaretatt.» Foreningen står bak Christian Sandsdalenprisen. Den utdeles til en person som gjennom bøker, media eller på annen måte har gitt et bidrag til arbeidet for lovbestemt rett til en verdig død i Norge.

Flere enkeltsaker har fått oppmerksomhet i media og har holdt liv i debatten. Kreftsyke Bjørnar Kanli etterlot seg et avskjedsbrev etter å ha tatt sitt eget liv i 2008. I brevet «En tale fra graven» som ble lest opp i begravelsen hans, og som sto på trykk i Aftenposten, tar han til orde for at assistert selvmord må bli lovlig i Norge: «Jeg forlanger ikke at helsepersonell skal gi meg den siste sprøyte, men jeg forlanger at en giftpille skulle kunne legges på mitt nattbord slik at jeg kunne ta den selv. Nederland har jo med stort hell praktisert dette med aktiv dødshjelp i mange år, så hvorfor ikke også i Norge.» Mange ble berørt av Kanlis situasjon, og debatten om aktiv dødshjelp blusset opp.

Historien om den dødssyke 28-åringen Magnus Todal ble kjent i 2014, da han på TV2 formidlet sitt ønske om å få hjelp til å dø. Han hadde hjernesvulst med dårlige prognoser, og hans kone, Anette Todal, fortalte om de smertefulle, siste døgnene han måtte lide seg igjennom. På en konferanse i regi av Foreningen retten til en verdig død, og også i andre sammenhenger, har Annette Todal gitt uttrykk for at loven må endres og at hun håper at politikerne tør å ta debatten om aktiv dødshjelp.

Brennpunkt-dokumentaren «Den siste reisen» fulgte den alvorlig lungesyke Siv Tove Pedersen, som reiste til Sveits i 2015 for å få hjelp til å dø ved en dødshjelpklinikk. I kjølvannet av dokumentaren fulgte en debatt om aktiv dødshjelp og presseetikk. Flere klaget NRK-dokumentaren inn til Pressens faglige utvalg for brudd på god presseskikk. Klagerne mente blant annet at selvmord glorifiseres i dokumentaren, og kan lede flere til å begå selvmord. Her var Pressens faglige utvalg delt, og klagerne fikk ikke medhold i at Brennpunkt hadde brutt med god presseskikk. Det fulgte også en debatt i media om dødshjelp versus livshjelp. Flere mente Pedersen ikke hadde fått god nok omsorg og helsehjelp, og at det var livshjelp Pedersen skulle fått, og ikke dødshjelp.

Det er sterkt å høre de personlige historiene og enkeltskjebnene, så fulle av følelser og lidelser. Slike historier har vært med på å forme folkeopinionen i Norge. Vi vet at disse historiene berører og engasjerer, og at de er medvirkende til at holdningene til aktiv dødshjelp og assistert selvmord har endret seg. Når vi lever oss inn i den kampen mennesker vi kan identifisere oss med kjemper, er det lett å tenke at dette også kan skje oss selv, eller noen vi er glade i. Men selv om det er viktig å se spørsmålet om aktiv dødshjelp fra enkeltindividenes perspektiv, enten de er pasienter, pårørende, leger og annet helsepersonell, er det like viktig å løfte de etiske dilemmaene, både på et prinsipielt nivå og på samfunnsnivå. Hva gjør det med samfunnet hvis vi får en lovendring, og hva gjør det med synet på syke og døende? Dette er prinsipielle sider og mulige konsekvenser som det også må tas hensyn til. Men så lenge vi har et forbud mot aktiv dødshjelp i Norge, må vi også regne med å få høre historier om mennesker som lider og ønsker å dø. Er det grunn nok til at vi bør få en lovendring i Norge?

